D O H O D A

medzi

V L Á D O U    S L O V E N S K E J    R E P U B L I K Y

A

V L Á D O U    Č E S K E J    R E P U B L I K Y

 o vzájomnom uznávaní výsledkov laboratórnych skúšok
u poľnohospodárskych a potravinárskych výrobkov

Vláda Slovenskej republiky a vláda Českej republiky (ďalej len “zmluvné strany”)

oceňujúc význam úsilia štátov Stredoeurópskej dohody o voľnom obchode rozvíjať spoluprácu svojich inštitúcií zodpovedných za sledovanie kvality výrobkov a ochranu spotrebiteľa;

uvedomujúc si nutnosť zjednodušenia vzájomného obchodu s poľnohospodárskymi výrobkami a potravinami;

vyjadrujúc svoju vôľu prispieť k dynamickému rozvoju zahraničného obchodu a tak napomôcť naplneniu cieľov Stredoeurópskej dohody o voľnom obchode

sa dohodli takto:

Článok 1

1.	Zodpovednými orgánmi za vykonávanie tejto dohody sú:

za Slovenskú republiku Ministerstvo pôdohospodárstva, prostredníctvom Slovenskej poľnohospodárskej a potravinárskej inšpekcie, Štátnej veterinárnej správy SR a Ministerstvo zdravotníctva prostredníctvom Hlavného hygienika Slovenskej republiky,

za Českú republiku Ministerstvo poľnohospodárstva, prostredníctvom Českej poľnohospodárskej a potravinárskej inšpekcie, Štátnej veterinárnej správy a Ministerstvo zdravotníctva prostredníctvom Útvaru hlavného hygienika.

2.	Zmluvné strany si oznámia každú zmenu, týkajúcu sa zodpovedných orgánov.

Článok 2

Vybranými poľnohospodárskymi a potravinárskymi výrobkami (ďalej len “výrobky”), pre ktoré sa vyžadujú laboratórne skúšky za účelom vydania certifikátov (rozhodnutí), prípadne iných dokladov, nevyhnutných pre uvádzanie týchto výrobkov do obehu v štátoch zmluvných strán, sa na účely tejto dohody rozumejú výrobky vyrobené v Slovenskej republike alebo Českej republike, ktoré sa uvádzajú do obehu za podmienok stanovených vnútroštátnymi právnymi predpismi štátov zmluvných strán.

Článok 3

Zmluvné strany sa zaväzujú, že budú prostredníctvom svojich zodpovedných orgánov vzájomne uznávať výsledky laboratórnych skúšok, uvedených v článku 2 a vykonaných v laboratóriách, ktorých zoznam je v prílohách č. I a II.

Článok 4

Vzájomné uznávanie výsledkov laboratórnych skúšok sa týka skúšok vykonaných zodpovedajúcou metódou skúšania uvedenou v prílohách č. I a II.

Článok 5

1.	Uznanie výsledkov laboratórnych skúšok sa uskutoční u zodpovedných orgánov na základe protokolu o skúške a etikety výrobku.

2.	Zodpovedné orgány oboch zmluvných strán majú právo vyžadovať dodatočné laboratórne skúšky, prípadne dokumentáciu, pokiaľ protokol o skúške, ktorý bol vystavený povereným laboratóriom štátu druhej zmluvnej strany, nebude obsahovať skúšky požadované vnútroštátnymi právnymi predpismi príslušného štátu.
	
Článok 6

Vzor protokolu o skúškach je uvedený v prílohe č. III, ktorá je neoddeliteľnou súčasťou tejto dohody.

Článok 7

1.	Zodpovedné orgány každej zo zmluvných strán majú právo vykonať náhodnú kontrolu dodávaných výrobkov, na ktoré sa vzťahuje táto dohoda, a to podľa vnútroštátnych právnych predpisov príslušného štátu.

2.	Pri zistení nedostatkov podľa odseku 1, ktoré môžu ohroziť život alebo zdravie spotrebiteľov, majú zodpovedné orgány zmluvných strán právo prijať opatrenia v súlade s vnútroštátnymi právnymi predpismi. O zistených nedostatkoch a opatreniach na ich nápravu sa budú štáty zmluvných strán informovať prostredníctvom zodpovedných orgánov uvedených v článku 1 tejto dohody.

Článok 8

1.	Táto dohoda môže byť menená a dopĺňaná vzájomnou dohodou zmluvných strán. Zmeny a doplnky musia byť vykonané písomnou formou.

2.	Prílohy č. I a II tvoria neoddeliteľnú súčasť tejto dohody a môžu byť menené a dopĺňané len dohodou zmluvných strán. Ak niektorá zo zmluvných strán žiada vykonať zmenu v prílohách č. I a II, má druhá zmluvná strana právo preveriť si nové skutočnosti.

Článok 9

1.	Dohoda podlieha schváleniu v súlade s vnútroštátnymi právnymi predpismi štátov oboch zmluvných strán a nadobudne platnosť dňom doručenia neskoršej diplomatickej nóty o tomto schválení.

2.	Dohoda sa uzaviera na dobu piatich rokov a jej platnosť bude automaticky predlžovaná vždy o ďalších päť rokov, pokiaľ ju žiadna zo zmluvných strán písomne nevypovie, najneskoršie šesť mesiacov pred uplynutím jej platnosti.

3.	Bez ohľadu na ustanovenia odseku 2 dohoda taktiež stratí platnosť dňom nadobudnutia platnosti dohody o pristúpení Českej republiky alebo Slovenskej republiky k Európskej únii. 

Dané v                  dňa                   2001 v dvoch pôvodných vyhotoveniach, každé v  slovenskom  a českom jazyku, pričom obe znenia majú rovnakú platnosť. 

Za vládu                                                                   Za vládu
		 Slovenskej republiky:				    Českej republiky: